Путиннің жолдауы: Ядролық бопса...
"Путиннің жолдауы: Ядролық бопса..." | "https://abai.kz/post/165450"
TITLE: Путиннің жолдауы: Ядролық бопса...
URL: https://abai.kz/post/165450
META: "Путиннің жолдауы: Ядролық бопса..." | "https://abai.kz/post/165450"
DATE: 22.02.2023
AUTHOR(s): Айжан Темірхан
TOTAL WORDS: 231
TEXT: Кеше Ресей президенті Владимир Путин Украинаға өзі бастаған соғысқа бір жыл толуына орай федералды жиын өткізді. Сонымен Кремль қожайыны не деді, назар салайық: – Ресейді соғыс даласында жеңу мүмкін емес. Сондықтан бізге қарсы ақпараттық шабуылдар жасалып жатыр. Көптеген жастар соның құрбанына айналуда; – Батыс Ресейге стратегиялық соққы беру ойын жасырмайды. Бұл біз үшін ат құйрығын біржола үзісу дегенді білдіреді. Батыс жергілікті жанжалды әлемдік деңгейдегі қақтығысқа жеткізгісі келеді. Біздің бұған берер жауабымыз бар,-деді ол. Путиннің ойынша, соғысты бастаған батыс, ал Ресей сол соғысты тоқтата алмай жатыр-мыс. – Біз соғысты бастаған жоқпыз, біз соғысты бар күшімізбен тоқтатпақпыз. Ресей бейбітшілік үшін қолдан келгеннің бәрін істеді, Батыспен диалогқа келуге де дайын болды,-дейді ол. Путиннің сөзінше батыста педофилия «қалыпты жағдайға айналған». – Батыста не болып жатқанын қараңыздар. Педофилия қалыпты жайтқа айналған. Дінбасылары бір жынысты некені қиып жатыр. Батыстың нейтралды-гендерлі құдайы бар. Кешіре гөр, құдайым, олар өзінің не істеп не қойып жүргендерін білмейді. Біз балаларымызды ондай азғындықтан қорғауымыз керек. Солай істейміз де,-деді ол. Путин ресейлік олигархтарды елге қайтуға шақырды. – Кейбір кәсіпкерлер шетелден яхталар мен жылжымайтын мүлік сатып алды. Енді олар санкцияның астында қалды. Мен сіздерге ескерткенмін. Соттан сотқа жүгіріп, шаршайсыздар,-деді Ресей президенті. Оның ойынша, батыс Ресейдің байларын тонаған. – Шетел банктеріндегі қыруар қаржысынан, яхталары мен зәулім сарайларынан айырылғандарға қарапайым халықтың еш жаны ашыған жоқ,-дейді ол. Сондай-ақ Путин АҚШ-тың ядролық қаруды сынауға дайындалып жатқанын атап өтті. Қорғаныс министрлігі мен Росатомға да сынақтарға дайындалуды тапсырды. Айжан Темірхан Abai.kz
